Bront Palare, Sunny Pang Bintangi Dalam Filem Drama Rompakan Tempatan
Bintang filem Headshot, Sunny Pang dan Bront Palare bakal muncul dalam filem terbaru yang bertemakan drama rompakan tidak lama lagi. Masih menggunakan tajuk sementara, Fly By Night, filem ini diarahkan oleh Zahir Omar yang juga merupakan filem sulung beliau. Pengarah Interchange, Dain Iskandar Said bersama-sama dengan Ivan Yeo dan Frederick Bailey telah menulis lakonlayar untuk filem terbaru ini manakala Perin Petrus dan Leonard Tee bertindak selaku penerbit. Selain itu, Low Keong yang kerap bekerjasama dengan arwah Yasmin Ahmad akan menjadi sinematografer untuk filem Fly By Night. Turut tersenarai sebagai pelakon filem ini adalah bintang filem Shutter Life, Jack Tan berserta Fabian Loo dan Iedil Putra. Fly By Night mengisahkan sebuah kumpulan yang terdiri daripada pemandu teksi dan pelawak kecil-kecilan yang terpaksa melakukan jenayah dan meningkatkan aktiviti jenayah mereka kerana ingin melangsaikan hutang. Bront Palare akan membawakan watak anggota polis yang menyiasat dan memburu kumpulan ini. Setakat ini tiada tarikh rasmi tayangan diumumkan, dan prosesnya kini sudah memasuki peringkat post-produksi. Syarikat pengedar Hong Kong, Good Move Media akan memasarkan filem tempatan ini diperingkat antarabangsa.